Tootespetsifikaadi olulise muudatuse heakskiitmise taotluse avaldamine vastavalt Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punktile a

(2019/C 434/10)

Vastavalt Euroopa Parlamendi ja nõukogu määruse (EL) nr 1151/2012 (1) artiklile 51 annab käesoleva dokumendi avaldamine õiguse esitada muutmistaotluse suhtes vastuväiteid kolme kuu jooksul alates käesoleva dokumendi avaldamise kuupäevast.

KAITSTUD PÄRITOLUNIMETUSE/KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga

„Patata de Galicia”/„Pataca de Galicia”

ELi nr: PGI-ES-02300 – 10.3.2017

KPN () KGT (X)

1. Taotlejate rühm ja õigustatud huvi

Conseil régulateur de l’indication géographique protégée „Patata de Galicia” (Kaitstud geograafilise tähise „Patata de Galicia” reguleeriv asutus)

Aadress: Finca devesa, s/n, 32630 Xinzo de Limia, Ourense

E-post: patacadegalicia@patacadegalicia.es

Tel +34 988462650

Taotlejate rühmal on kaitstud geograafilise tähise haldusasutusena õiguspärane huvi tootespetsifikaadi käesoleva muudatuse taotlemiseks kaitstud päritolunimetust „Patata de Galicia” ja selle reguleerivat asutust käsitleva määruse artikli 3 ning Galicia toidukvaliteedi tutvustamist ja kaitset käsitleva 18. veebruari 2005. aasta seaduse nr 2/2005 artikli 12 alusel. See rühm hõlmab kõiki geograafilise tähisega toote tootjaid ja pakendajaid.

2. Liikmesriik või kolmas riik

Hispaania

3. Tootespetsifikaadi osa, mida muudatus hõlmab

☐ Toote nimetus

☒ Toote kirjeldus

☒ Geograafiline piirkond

☒ Päritolutõend

☒ Tootmismeetod

☒ Seos piirkonnaga

☒ Märgistus

☐ Muu (täpsustada).

4. Muudatus(t)e liik

☒ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline.

☐ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset) ei ole avaldatud ja mida ei käsitleta määruse (EL) nr 1151/2012 artikli 53 lõike 2 kolmanda lõigu kohaselt väikese muudatusena.

5. Muudatused

Tootespetsifikaadi peamised muudatusettepanekud seisnevad kahe uue kartulisordi lisamises ja geograafilise piirkonna laiendamises. Esimene muudatus on seotud toote kirjeldust hõlmava osaga ning sellega soovitakse maksimaalse hektarisaagikuse väärtuste lisamist uute sortide puhul ning vormilist muudatust tootmismeetodit käsitlevas osas. Nende kahe muudatuse tõttu tuleb samuti teha väiksemaid vormilisi muudatusi päritolutõendit ja seost käsitlevates osades.

Lisaks sellele on suurendatud siiani ainukesena tootespetsifikaadis nimetatud sordi „Kennebec” maksimaalse hektarisaagikuse väärtust.

Peale selle on kohustus kasutada külvamiseks asjakohastele tingimustele vastavat kasvatusala muudetud soovituseks.

Samuti on muudetud märgistamist hõlmavat osa, sätestatud on kohustus lisada kaitstud geograafilise tähise tunnuslogo, mida kasutatakse alates registreerimisest ning isegi enne seda, kui toote suhtes kohaldati kaitset üksnes Hispaania tasemel. See võimaldab reguleerida võimalust kasutada geograafilist tähist toodete jaoks, mis valmistatakse kartuli „Patata de Galicia” baasil.

5.1. Muudatuste põhjendus

a) Sordi „Agria” lisamine

Seda sorti on Galicias, eeskätt põhilises tootmispiirkonnas A Limia kasvatatud juba aastakümneid. Sorti ei ole nimetatud esialgses kaitstud geograafilise tähise tootespetsifikaadis, kuna sel ajal, erinevalt praegusest, oli tegemist kaitstud sordiga.

Maitseomaduste ekspertide osalusel toimunud mitme pimedegusteerimise tulemused näitavad, et tänu Galicia mullastiku- ja ilmastikutingimustele on „Agria” sorti kuuluvatel kartulitel organoleptilised omadused, mis erinevad sellesse sorti kuuluvate, kuid teistes kasvatuspiirkondades kasvatatud kartulite omadest. Degusteerimistestide jaoks kasutati eri tootmispiirkondadest pärinevaid kartuleid, mida oli töödeldud kolmel erineval viisil: keedetud, (pulkadena) frititud ja kartulikrõpsudena. Nende degusteerimistestide tulemusel anti Galicias kasvatatud „Agria” sorti kartulitele väga positiivne võrdlushinnang ja kõrged hinded, eeskätt hõlmas see frititud kartuleid ja eriti kartulikrõpse, mistõttu on sellesse sorti kuuluvad kartulid neis sektorites eriti nõutud.

Tegemist on sordiga, mille kuivainesisaldus on ligikaudu 21 % ja redutseerivate suhkrute sisaldus alati väiksem selle kaitstud geograafilise tähise jaoks kehtestatud piirväärtusest.

Nagu sordil „Kennebec” on ka sordil „Agria” õhuke ja sile koor ning väga madalad kartulisilmad, mis teeb „Agria” eriti nõutavaks kaubanduslikel eesmärkidel kasutamiseks.

Rääkides agronoomilistest omadustest tuleb lisaks asjaolule, et „Agria” hektarisaagikus on suurem kui sordi „Kennebec” oma, rõhutada selle sordi vastupidavust kollasele kartuli-kiduussile (Globodera rostochiensis), mille näol on tegemist olulise asjaoluga, kuna „Patata de Galicia” peamises tootmispiirkonnas, eespool nimetatud A Limia kommuunis on tuvastatud mitu selle parasiidiga nakatatud kasvatusala ning sort „Kennebec” on tundlik selle parasiidi suhtes. Sordi „Agria” lisamine tähendab ka töötlemiskulude vähendamist ning väiksemat keskkonnamõju, kuna see võimaldab olulisel määral vähendada selle parasiidi tõrjeks kasutatavat taimede töötlemist või sellest isegi täielikult loobuda.

b) Sordi „Fina de Carballo” lisamine

„Fina de Carballo” on Galicia kohalik kartulisort, mida kasvatatakse peaasjalikult Bergantiñose haldusüksuses, mis on Galicia üks kõige traditsioonilisem kartulikasvatuspiirkond. Samalaadselt sortidega „Kennebec” ja „Agria” on sellesse sorti kuuluvate kartulite koor õhuke ja sile. Seevastu erinevalt nimetatud sortidest on „Fina de Carballo” sorti kuuluvate kartulite silmad sügavad, mis vähendab kaubanduslikku huvi selle sordi vastu ning piirab sellega seoses ka toodangumahtu.

Tegemist on samas sordiga, millel on samalaadselt sordiga „Kennebec” mugula sisu valge ja väga head organoleptilised omadused, eeskätt kartuli keetmisel, nagu see ilmneb toote hindamiseks korraldatud võrdlevate degusteerimiste tulemustest. See sort soovitatakse lisada KGTga toote „Patata de Galicia” jaoks lubatud sortide hulka, kuna tegemist on kohaliku sordiga ning vaja on tugevdada fütogeneetilist pärandit.

c) Geograafilise piirkonna laiendamine

KGTga kartuli „Patata de Galicia” kehtivas tootespetsifikaadis on nimetatud nelja tootmise alampiirkonda, mis hõlmavad Galicia neljast provintsist kolmes asuvat mitut kommuuni.

Esialgses tootespetsifikaadis on esitatud üksnes need haldusüksused, kus turustamisega seotud kartulikasvatus oli suurema osatähtsusega, ning välja on jäetud ülejäänud Galicia territoorium.

Kartulikasvatuse ala jaguneb Galicias samas küllaltki ühtlaselt autonoomse piirkonna kõigi nelja provintsi ulatuses. Ametlikest andmetest ilmneb, et kartulikasvatusega seotud pindalad 2014. aastal olid järgmised: 6 016 (A Coruña), 4 201 (Lugo), 6 883 (Ourense) ja 3 158 (Pontevedra).

Seoses sellega, et Galicias toodetud kartulitest kasutatakse suurt osa omatarbeks või otsemüügiks tootjalt tarbijatele, on vaid mõned piiritletud piirkonnad hõlmatud kaitstud geograafilise tähisega toote tootmispiirkonda.

Kehtivas tootespetsifikaadis kirjeldatud mullastikutingimused on seejuures valdavalt samalaadsed kõikides Galicia kommuunides. Tuleb märkida, et kehtivas tootespetsifikaadis osutatud alampiirkonnad paiknevad üle kogu Galicia territooriumi. Need tingimused, st niiske kliima, mille puhul sademete hulk aastas on 1 000–1 500 mm või enamgi, kuivaperiood suve lõpus ja soe temperatuur taime vegetatsiooniperioodi jooksul, samuti savi- või saviliivmullad, mille pH on happeline (vahemikus 5–6,5) kehtivad üldiselt kogu Galicia jaoks. Nagu märgitud, kasvatatakse Galicias kartulit kogu autonoomse piirkonna ulatuses, välja arvatud kõrgmäestike alal, kus pinna suure kallaku tõttu on kartulikasvatuse mehhaniseerimine keeruline.

d) Sordi „Kennebec” hektarisaagikus

Sordi „Kennebec” hektarisaagikus on viimaste aastate jooksul suurenenud, kuna Galicia kartulikasvatajate professionaalsuse tase on tõusnud. Tänapäeval kasutavad peaaegu kõik tootjad sertifitseeritud seemnekartulit, mis tingib suurema ja kvaliteetsema saagi võrreldes taaskasutatava seemnekartuliga; see tava on muutunud üldiseks juba mitme aasta jooksul. Suuremat saagikust toetab samuti üldiselt levinud mullastiku süstemaatiline analüüs ning nende analüüside põhjal kohandatud väetamiskavade rakendamine.

Sellega seoses on kohane suurendada ligi 15 % võrra sordi „Kennebec” maksimaalset hektarisaagikust, mis tõstetakse 25 000 kilogrammini hektari kohta mitteniisutatavate pindade ja 40 000 kilogrammini hektari kohta niisutatavate pindade puhul, ühtlasi kehtivad samad piirväärtused ka sordi „Fina de Carballo” puhul. Samas, võttes arvesse sordi „Agria” suuremat tootlikkust, kehtestatakse selle sordi jaoks mõnevõrra kõrgemad maksimaalse saagikuse piirväärtused (30 000 kg/ha mitteniisutatavate pindade ja 30 000 kg/ha niisutatavate pindade puhul).

e) Soovitus kasutada külvamiseks asjakohastele tingimustele vastavat kasvatusala

See muudatus on samuti seotud professionaalsuse suurenemisega kartulikasvatussektoris. Põllumajandusettevõtete juhtidel on hea ülevaade probleemidest, mis võivad esineda seoses külvamisega kasvatusaladele, mille tingimused ei ole kartulikasvatuseks kõige soodsamad, samuti tunnevad nad vahendeid, mis võimaldavad neid probleeme ületada. Seetõttu tuleb pidada otstarbekaks mitte nõuda külvamist asjakohaste tingimustega kasvatusaladele, vaid piisab, kui seda üksnes soovitada.

f) Kaitstud geograafilise tähise logo lisamine

Kehtiva tootespetsifikaadi kohaselt peab KGTga toote „Patata de Galicia” märgistus sisaldama selle KGT logo. Pakendil peab olema ka logo hõlmav nummerdatud lisamärgis. Logo kasutamise nõue ei olnud samas esitatud tootespetsifikaadis, kuigi logo kasutati juba enne selle geograafilise nimetuse registreerimist Euroopa registris, kui tootele laienes kaitse seoses Hispaania eeskirjadega enne ühenduse eeskirjade kohaldamist.

Samas tuleb selleks, et hõlbustada tarbijate teavitamist ning eeskätt et kaitsta ja kontrollida toodet väljaspool Galicia autonoomset piirkonda, pidada vajalikuks lisada nõue logo kasutamise kohta ka tootespetsifikaati, kuna see hõlbustab pädevate asutuste teostatavat toote kontrollimist.

g) Geograafilise tähise kasutamise reguleerimine toodete puhul, milles kartulit „Patata de Galicia” kasutatakse koostisosana

Kehtestatakse eeskirjad, mis võimaldavad kasutada märget „Elaborado con IGP Patata de Galicia” toodete puhul, mille tooraineks on KGTga kartul „Patata de Galicia”, vastavalt Euroopa Komisjoni kaitstud päritolunimetuse (KPN) või kaitstud geograafilise tähisega (KGT) koostisainet sisaldava toidu märgistamise suunistele (2010/C 341/03).

5.2. Tootespetsifikaadi ja koonddokumendi osad, mida muutmine hõlmab

A) Toote kirjeldus

Tootespetsifikaadi teksti muudetakse seoses uute sortide lisamisega.

Sellega seoses on tekst

„Kaitstud päritolunimetusega (KGT) toode „Pataca de Galicia“/„Patata de Galicia” on inimtoiduks ette nähtud kartulimugulad liigist Solanum tuberosum L. ja sordist „Kennebec”.”

asendatud järgmisega:

„Kaitstud päritolunimetusega (KGT) toode „Pataca de Galicia”/„Patata de Galicia” on inimtoiduks ettenähtud kartulimugulad liigist Solanum tuberosum L. ja sortidest „Kennebec”, „Agria” või „Fina de Carballo.””;

ja tekst

„Kaitstud geograafiline tähis „Patata de Galicia” hõlmab kartuleid, mille omadused on järgmised:

— kuju: ovaalsest ümarani;

— silmade sügavus väga madal;

— õhuke ja sile koor;

— koor värvuselt helekollane;

— mugula sisu värvuselt valge;

— tekstuur: katsumisel tihke, keetmisel mure, suus tihke;

— sobivus toiduks: suurepärane tänu kõrgele kuivainesisaldusele ning värvi-, lõhna- ja maitseomadustele toiduvalmistamisel.”

asendatud järgmisega:

„Sõltumata kasutatavast sordist on selle geograafilise tähisega hõlmatavatel kartulitel sile ja õhuke koor ning nad on katsumisel tihked, keetmisel muredad ning suus meeldivalt tihked. Nende sobivus toiduks on suurepärane tänu kõrgele kuivainesisaldusele ning värvi-, lõhna- ja maitseomadustele toiduvalmistamisel. Nende morfoloogilised omadused ja värvus sõltuvad kasutatavast sordist ning need omadused on esitatud järgmises tabelis: Kennebec Agria Fina de Carballo Kuju ümarast ovaalseni ovaalne piklik ümar Silmad väga madalad väga madalad sügavad Koore värvus helekollane kollane helekollane Mugula sisu värvus valge kollane valge. ”

Samalaadsed muudatused on tehtud ka koonddokumendi punktis 3.2.

b) Geograafiline piirkond

Tootespetsifikaadi selle punkti muutmiseks on tekst

„Geograafiline piirkond: KGTga kaitstud toodet kasvatatakse ja pakendatakse maa-alal, mis koosneb Galicia autonoomse piirkonna neljast alampiirkonnast:

— Alampiirkond – Bergantiños (A Coruña provints): koosneb Carballo, Coristanco, A Laracha, Malpica ja Ponteceso haldusüksusest;

— Alampiirkond – Terra Cha-A Mariña (Lugo provints): koosneb tervikuna Abadíni, Alfozi, Barreirosi, Cospeito, Fozi, Lourenzá, Mondoñedo, Ribadeo, Trabada, O Valadouro, Vilalba ja Xermade haldusüksustest;

— Alampiirkond – Lemos (Lugo provints): koosneb Monforte de Lemose, Pantóni ja O Saviñao haldusüksustest.

— Alampiirkond – A Limia (Ourense provintsis): koosneb tervikuna Baltari, Os Blancosi, Calvos de Randíni, Castrelo do Vali, Cualedro, Laza, Monterrei, Oímbra, Porqueira, Rairíz de Veiga, Sandiási, Sarreausi, Trasmirasi, Veríni, Vilar de Santose ja Xinzo de Limia haldusüksustest; Coedo ja Torneirose piirkonnast Allarizi haldusüksuses; Bóveda, Padreda, Seiró ja Vilar de Barrio piirkonnast Vilar de Barrio haldusüksuses; A Abeleda, Bobadela a Pinta, A Graña ja Sobradelo piirkonnast Xunqueira de Ambía haldusüksuses.

Põllumajandusliku kasvatuspiirkonna pindala kõigub 500 – 1 000 hektari ulatuses aastas.”

asendatud järgmisega:

„Kaitstud geograafilise tähisega toote tootmise ja pakendamise piirkond vastab Galicia autonoomse piirkonna territooriumile. Turustatava toodanguga seotud asjaomaste sortide kasvatuspiirkonna pindala on ligikaudu 1 350 ha.”

Samuti on muudetud koonddokumendi punkti 4. Tekst

„Määratletud geograafiline piirkond koosneb neljast alampiirkonnast Galicia autonoomses piirkonnas: Bergantiños, Terra Chá-A Mariña, Lemos ja A Limia.”

on asendatud järgmisega:

„Kaitstud geograafilise tähisega toote tootmise ja pakendamise piirkond vastab Galicia autonoomse piirkonna territooriumile.”

c) Päritolutõend

Tootespetsifikaadi sellesse punkti tehakse väikesed vormilised muudatused, mis on seotud uute sortide lisamise ja geograafilise piirkonna laiendamisega.

Sellega seoses on tekst

„Kaitstud geograafilise tähisega kartulite „Pataca de Galicia”/„Patata de Galicia” tootmiseks võib kasutada ainult sorti „Kennebec” kuuluvat toidukartulit, mis on kasvatatud nõuetekohastel kasvatusaladel (terved, ilma mis tahes haigustekitajateta), mis asuvad määratletud tootmise alampiirkondades ja on kantud reguleeriva asutuse registritesse. Ühtlasi võib kaitstud päritolunimetusega kartuleid „Pataca de Galicia”/„Patata de Galicia” pakendada üksnes ladudes ja pakendamisettevõtetes, mis asuvad määratletud alampiirkondades ja on kantud reguleeriva asutuse vastavatesse registritesse. Kartulid ladustatakse ja pakendatakse määratletud alampiirkondades seepärast, et see võimaldab säilitada nende eriomadusi ning et need ettevõtted asuvad traditsiooniliselt kõige parema kvaliteediga toodet kasvatavates piirkondades, mis lubab kontrolliasutustel töötada suurema jõudlusega ja tõhusamalt. Ühtlasi püütakse sel viisil muuta minimaalseks oht kahjustada toodet transpordi käigus (suurenenud mehhaaniliste vigastuste oht, ebasobiv temperatuur jne) ning ebasobivate ladustamistingimuste tõttu. Reguleeriv asutus tagab standardi EN–45011 alusel määratletud toodete sertifitseerimisasutuste suhtes kohaldatavate üldiste kriteeriumide alusel toote päritolu jälgitavuse, kasutades tootmiseks ettenähtud kasvatusalade seire, lokaliseerimise ja kontrolli kava, iga-aastaseid külvideklaratsioone ja kvaliteedi kontrolli ja täiustamise kava, mis hõlmab kaitstud toote ladustamist, käitlemist, pakendamist ja märgistamist.”

asendatud järgmisega:

„Kaitstud geograafilise tähisega kartulite „Pataca de Galicia”/„Patata de Galicia” tootmiseks võib kasutada ainult sortidesse „Kennebec”, „Agria” või „Fina de Carballo” kuuluvat toidukartulit, mis on kasvatatud nõuetekohastel kasvatusaladel (terved, ilma mis tahes haigustekitajateta), mis asuvad määratletud tootmispiirkonnas ja on kantud reguleeriva asutuse registritesse. Ühtlasi võib kaitstud päritolunimetusega kartulit „Pataca de Galicia”/„Patata de Galicia” pakendada üksnes ladudes ja pakendamisettevõtetes, mis asuvad määratletud tootmispiirkonnas ja on kantud reguleeriva asutuse vastavatesse registritesse. Kartulid ladustatakse ja pakendatakse määratletud piirkonnas seepärast, et see võimaldab säilitada nende eriomadusi ning need ettevõtted asuvad traditsiooniliselt kõige parema kvaliteediga toodet kasvatavates piirkondades, mis võimaldab kontrolliasutustel töötada suurema jõudlusega ja tõhusamalt. Ühtlasi püütakse sel viisil vähendada ohtu kahjustada toodet transpordi käigus (suurenenud mehaaniliste vigastuste oht, ebasobiv temperatuur jne) ning ebasobivate ladustamistingimuste tõttu. Reguleeriv asutus tagab standardi ISO/IEC 17065 alusel määratletud toodete sertifitseerimisasutuste suhtes kohaldatavate üldiste kriteeriumide alusel toote päritolu jälgitavuse, kasutades tootmiseks ettenähtud kasvatusalade seire, lokaliseerimise ja kontrolli kava, iga-aastaseid külvideklaratsioone ja kvaliteedi kontrolli ja täiustamise kava, mis hõlmab kaitstud toote ladustamist, käitlemist, pakendamist ja märgistamist.”

d) Tootmismeetod

Ka tootespetsifikaadi sellesse punkti on seoses kahe uue sordi lisamisega tehtud vormiline muudatus.

Lõik

„Kaitstud geograafilise tähisega kartulite „Pataca de Galicia”/„Patata de Galicia” tootmiseks võib kasutada ainult sertifitseeritud seemnekartulist või samast põllumajandusettevõttest pärinevast taaskasutatavast seemnekartulist kasvatatud ja sorti „Kennebec” kuuluvat toidukartulit, mis on kasvatatud nõuetekohastel kasvatusaladel (terved, ilma mis tahes haigustekitajateta), mis asuvad määratletud tootmise alampiirkondades ja on kantud reguleeriva asutuse registritesse.”

on asendatud järgmisega:

„Kaitstud geograafilise tähisega kartulite „Pataca de Galicia”/„Patata de Galicia” tootmiseks võib kasutada ainult sertifitseeritud seemnekartulist või samast põllumajandusettevõttest pärinevast taaskasutatavast seemnekartulist kasvatatud ja sortidesse „Kennebec”, „Agria või ‛Fina de Carballo” kuuluvat toidukartulit, mis on kasvatatud nõuetekohastel kasvatusaladel (terved, ilma mis tahes haigustekitajateta), mis asuvad määratletud tootmispiirkonnas ja on kantud reguleeriva asutuse registritesse.”

Samuti on tehtud asjakohased muudatused seoses kõikide sortide maksimaalse hektarisaagikusega ning lause

„Reguleeriva asutuse kaitse all turustatava toote puhul on maksimaalne hektarisaagikus 22 000 kilogrammi hektari kohta mitteniisutatavatel põldudel ja 35 000 kilogrammi hektari kohta niisutatavatel põldudel.”

on asendatud järgmisega:

„Reguleeriva asutuse kaitse all turustatava toote puhul on sortide „Kennebec” ja „Fina de Carballo” maksimaalne hektarisaagikus 25 000 kilogrammi mitteniisutatavatel põldudel ja 25 000 kilogrammi niisutatavatel põldudel ning sordi „Agria” maksimaalne hektarisaagikus 25 000 kilogrammi mitteniisutatavatel põldudel ja 50 000 kilogrammi niisutatavatel põldudel”.

Samuti on muudetud nõuet, mis hõlmab pinnase ettevalmistamist külviks. Sellega seoses on lause

„Külvata on lubatud pinnasesse, millel on külvi jaoks sobivad omadused, 3- või 4-aastase intervalliga, kasutades idanema hakanud sertifitseeritud seemnekartulit; eelistatavalt on temperatuuril 3–4 °C (kasutades jahutuskambreid) säilitatud mugulaid hoitud vähemalt 20 päeva jooksul temperatuuril 12–15 °C.”

asendatud järgmisega:

„Soovitatakse külvata pinnasesse, millel on külvi jaoks sobivad omadused, 3- või 4aastase intervalliga, kasutades idanema hakanud sertifitseeritud seemnekartuleid; eelistatavalt on temperatuuril 3–4 °C (kasutades jahutuskambreid) säilitatud mugulaid hoitud vähemalt 20 päeva jooksul temperatuuril 12–15 °C.”

Tootespetsifikaadi teksti kooskõlla viimiseks geograafilise piirkonna muutmisega on muudetud punkti, mis hõlmab võimalust kasutada teatud tootmispiirkondades kohtniisutust (kehtivas tootespetsifikaadis on selliseks piirkonnaks A Limia). Punkti uus sõnastus peaks võimaldama kasutada kohtniisutust kõikides piirkondades, kus seda peetakse vajalikuks (kontinentaalsema kliimaga sisemaa piirkonnad). Lõik

„Galicia põllumajandusettevõtjad kasvatavad kartulit traditsioonilisel viisil ja peamiselt niisutamata kasvatusaladel. Kvaliteetkartuli kasvatuse alampiirkondadest on A Limia piirkonna haldusüksusi hõlmavale piirkonnale, mis asub sisemaal Ourense’i provintsis, asukohaga seotud eripärade tõttu iseloomulik kontinentaalne kliima, mida iseloomustab Galicia keskmisest märgatavalt väiksem sademete hulk ning aasta keskel, eeskätt juunis, juulis ja augustis oluliselt kõrgem temperatuur. Selles piirkonnas tuleb taimi kasta, et nende vegetatsiooniperiood jõuaks nõuetekohaselt lõpuni.”

on asendatud järgmisega:

„Galicia põllumajandusettevõtjad kasvatavad kartulit traditsioonilisel viisil ja peamiselt niisutamata kasvatusaladel. Samas on piirkondi, kus asukoha tõttu on kontinentaalne kliima, mida iseloomustab Galicia keskmisest märgatavalt väiksem sademete hulk, ning aasta keskel, eeskätt juunis, juulis ja augustis oluliselt kõrgem temperatuur. Neis piirkondades tuleb taimi kasta, et nende vegetatsiooniperiood jõuaks nõuetekohaselt lõpuni.”

e) Seos piirkonnaga

Sellesse punkti tuleb teha mõned konkreetsed vormilised muudatused, mis on seotud geograafilise piirkonna laiendamisega. Need muudatused hõlmavad nii tootespetsifikaati kui ka koonddokumenti.

Sellega seoses on tootespetsifikaati muudetud järgmiselt:

lõik

„Tänu kohalikele ilmastikutingimustele, mulla omadustele ja vaevanõudvatele kasvatamistavadele Galicia autonoomse piirkonna kartulikasvatuse alampiirkondades on toodang silmapaistva kulinaarse kvaliteediga.”

on asendatud järgmisega:

„Tänu kohalikele ilmastikutingimustele, mulla omadustele ja vaevanõudvatele kasvatamistavadele geograafilises piirkonnas on toodang silmapaistva kulinaarse kvaliteediga.”;

lõik

„Asjaomased ilmastikutingimused on suur sademetehulk (kõnealustes alampiirkondades 1 000–1 500 millimeetrit aastas) ning mahe temperatuur, mis võimaldavad niisutamisest sõltumata kartulitaime optimaalset kasvu, mis omakorda lihtsustab pidevat varremugula arengut.”

on asendatud järgmisega:

„Seoses ilmastikutingimustega tuleb rõhutada, et suur sademetehulk (1 000 – 1 500 millimeetrit ja rohkem aastas) ning mahe temperatuur võimaldavad kartulitaime optimaalset kasvu ka ilma niisutamata, välja arvatud suveperioodil teatavates piirkondades, kus kasutatakse kohtniisutamist, mis tagab mugula pideva arengu.”;

lõik

„Seejuures on tootmispiirkondades peamiselt savi- ja saviliivmullad, mille pH on 5–6,5. Nimetatud mullatüübid on kõnealuse põllukultuuri jaoks ideaalsed. Sellise struktuuriga mullas kasvab mugulatel õhuke ühtlane koor ning see võimaldab koristada mugulad puhtana (pesta ei ole vaja). Kergelt happeline pH aitab võidelda kärntõve vastu (kärntõbi muudab kartuli koore karedaks ja kärnaseks, nii et ebameeldiva välimuse tõttu ei ole seda võimalik müüa).”

on asendatud järgmisega:

„Seejuures hõlmab pinnas peamiselt savi- ja saviliivmuldasid, mille pH on 5–6,5 ja mis on selle põllukultuuri jaoks väga sobivad. Sellise struktuuriga mullas kasvab mugulatel õhuke ühtlane koor ning see võimaldab koristada mugulad puhtana (pesta ei ole vaja). Kergelt happeline pH ei lase välja kujuneda haigusel, mida nimetatakse kärntõveks (selle haigusega nakatunud mugulate koor muutub krobeliseks ja sellele tekivad kärnad, nii et ebameeldiva välimuse tõttu ei ole seda võimalik müüa).”;

ja lõik

„See puudutab nelja piirkonda või alampiirkonda, mis hõlmavad reguleeriva asutuse sertifitseeritud kartuli kasvatamiseks lubatud territooriumi. Piirkond on valdavalt tasandikuline ja selle kõrgus merepinnast väike või keskmine, mis tagab kartulitaime jaoks ideaalsed kasvutingimused.”

on asendatud järgmisega:

„See puudutab Galicia erinevaid haldusüksusi ja piirkondi, kus tegeletakse valdavalt kartulikasvatusega. Need alad on põhiliselt tasandikulised ja nende kõrgus merepinnast on väike või keskmine, mis tagab kartulitaime jaoks ideaalsed kasvutingimused.”

Koonddokumendi punkti 5 on tehtud järgmised muudatused.

Geograafilise piirkonna eripära hõlmavas punktis asendatakse tekst

„Sademete hulk tootmispiirkonnas on suur (1 000–1 500 millimeetrit aastas), kuid august ja september on kuivad.”

järgmisega:

„Sademete hulk määratletud piirkonnas on suur, 1 000 – 1 500 millimeetrit aastas ja teatud piirkondades isegi rohkem, kuid august ja september on kuivad.”;

ja pinnavormidega seotud tekst

„Piirkond on valdavalt tasandikuline ja selle kõrgus merepinnast väike või keskmine, mis tagab kartulitaime jaoks ideaalsed kasvutingimused.”

on asendatud järgmisega:

„Galicia autonoomse piirkonna territooriumil asuvad tootmispiirkonnad hõlmavad valdavalt tasandikke ja nende kõrgus merepinnast on väike või keskmine, mis tagab kartulitaime jaoks ideaalsed kasvutingimused.”

Toote eripära hõlmavas punktis on lause

„— sort „Kennebec” kohaneb hästi kohaliku pinnasega, andes õhukese ja sileda koorega mugulaid, mille silmad on väga pindmised ja sisu väga valge;”

asendatud järgmisega:

„— sortide „Kennebec” ja „Agria” hea kohanemine Galicia pinnasega võimaldab toota õhukese ja sileda koorega mugulaid, mille silmad on väga pindmised ning sisu väga valge „Kennebeci” puhul ja kollane „Agria” puhul. Sordi „Fina de Carballo” näol on tegemist kohaliku sordiga, mis on seetõttu looduskeskkonnaga hästi kohanenud, tänu millele annab see sort annab õhukese koorega mugulaid, selle silmad on sügavad ja mugulate sisu valge.”

Geograafilise piirkonna ja toote erilise kvaliteedi, maine või muude omaduste vahelist seost hõlmava punkti lõik

„Asjaomases geograafilises piirkonnas valitsevad looduslikud tingimused, eelkõige tootmise alampiirkondade suur sademetehulk ja mahe temperatuur, võimaldavad kartulitaime optimaalset kasvu ka ilma niisutamata, mis omakorda lihtsustab pidevat varremugula arengut”

on asendatud järgmisega:

„Asjaomases geograafilises piirkonnas valitsevad looduslikud tingimused, eelkõige suur sademetehulk ja mahe temperatuur, võimaldavad kartulitaime optimaalset kasvu ka ilma niisutamata, välja arvatud teatud piirkondades, kus kasutatakse kohtniisutamist, mis tagab mugula pideva arengu.”

f) Märgistus

Tootespetsifikaadi ja koonddokumendi lõik

„Kolmandiku kõikide KGTga toote pakendite esiküljest peavad katma kaitstud geograafilise tähise logo ja märgistus „Indicación Geográfica Protegida ”Pataca de Galicia„”/„Patata da Galicia””

on asendatud järgmisega:

„Kõikidel KGTga toote pakenditel tuleb esitada trükitähtedega, mille suurus vastab ühele kolmandikule pakendi esiküljest, allpool esitatud nimetuse logo ja märge ”Indicación Geográfica Protegida „Pataca de Galicia”/„Patata da Galicia”„”,

mõlemas dokumendis on selle teksti järel esitatud kaitstud geograafilise tähise logo kujutis.

Lisaks sellele on tootespetsifikaati lisatud järgmine tekst:

„Lisaks sellele peab olema ühemõtteliselt märgitud, millise kartulisordiga on iga pakendi puhul tegemist. Töödeldud toodete puhul, mille tooraine on KGTga kartul „Patata de Galicia”, võib kasutada märget „Elaborado con IGP Patata de Galicia”, kui need tooted vastavad komisjoni teatisele „Euroopa Komisjoni kaitstud päritolunimetuse (KPN) või kaitstud geograafilise tähisega (KGT) koostisainet sisaldava toidu märgistamise suunised (2010/C 341/03)”. Et märke nõuetekohast kasutamist oleks võimalik kontrollida, peavad ettevõtjad, kes soovivad seda märget kasutada, teatama sellest reguleerivale asutusele, et viimane saaks asjakohast kontrollisüsteemi rakendada.”

KOONDDOKUMENT

„Patata de Galicia”/„Pataca de Galicia”

ELi nr: PGI-ES-02300 – 10.3.2017

KPN () KGT (X)

1. Nimetus

„Pataca de Galicia”/„Patata de Galicia”

2. Liikmesriik või kolmas riik

Hispaania

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Inimtoiduks ettenähtud kartulimugulad liigist Solanum tuberosum L. ja sortidest „Kennebec”, „Agria” ja „Fina de Carballo”.

Sõltumata kasutatavast sordist on selle KGTga kartulitel sile ja õhuke koor ning nad on katsumisel tihked, keetmisel muredad ning suus meeldivalt tihked. Nende sobivus toiduks on suurepärane tänu kõrgele kuivainesisaldusele ning värvi-, lõhna- ja maitseomadustele toiduvalmistamisel.

Nende morfoloogilised omadused ja värvus sõltuvad kasutatavast sordist ning need omadused on esitatud järgmises tabelis:

Kennebec Agria Fina de Carballo Kuju ümarast ovaalseni ovaalne piklik ümar Silmad väga madalad väga madalad sügavad Koore värvus helekollane kollane helekollane Mugula sisu värvus valge kollane valge

Analüütilised omadused on järgmised: üle 18 % kuivainet ja alla 0,4 % redutseerivaid suhkruid.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

Kartulid peavad olema kasvatatud ning neid tuleb ladustada ja pakendada määratletud geograafilises piirkonnas.

Kartulid ladustatakse ja pakendatakse määratletud geograafilises piirkonnas seepärast, et see võimaldab säilitada nende eriomadusi ning et laod ja pakendamisettevõtted asuvad traditsiooniliselt kõige parema kvaliteediga toodet kasvatavates piirkondades. Samuti tuleb arvestada asjaoluga, et kartulid valitakse pakendamise käigus käsitsi ja et sellega tegelevad töötajad, kellel on toote käsitsemisel suured ja pikaajalised kogemused. Ühtlasi püütakse sel viisil muuta minimaalseks oht kahjustada toodet transpordi käigus (suurenenud mehaaniliste vigastuste oht, ebasobiv temperatuur jne) ning ebasobivate ladustamistingimuste tõttu.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Kaitstud päritolunimetusega toodet „Pataca de Galicia”/„Patata de Galicia” tuleb turustada uutes ja puhastes pakendites, mis on valmistatud nõuetekohast õhu juurdepääsu ning toote säilitamist ja transporti võimaldavast materjalist.

Toode pakendatakse suurust ja päritolu arvestades ühtlastesse partiidesse. Kartulite minimaalne läbimõõt on 35 mm. Kartuleid, mille läbimõõt on väiksem, kuid vähemalt 18 mm, on siiski lubatud turustada märgistusega „patata menuda fuera de calibre” (alamõõduline kartul) või muu samaväärse müüginimetuse all.

Üle 5 kilogrammise netokaaluga müügipakendite puhul ei ole kartulite läbimõõdu ühtsus kohustuslik. Kuni 5 kilogrammise netokaaluga müügipakendite puhul ei tohi suurima ja väikseima kartuli läbimõõdu vahe ületada 35 mm.

Pakendite netokaal võib olla 15, 10, 5, 4, 3, 2 või 1 kg; erandina on lubatud kasutada 20- ja 25 kilogrammise netokaaluga pakendeid toitlustus- ja majutusasutuste ning teiste asutuste puhul, kes seda soovivad.

3.6. Sellise toote märgistamise erieeskirjad, millele registreeritud nimetus viitab

Kõikidel KGTga toote pakenditel tuleb esitada trükitähtedega, mille suurus vastab ühele kolmandikule pakendi esiküljest, allpool esitatud nimetuse logo ja märge „Indicación Geográfica Protegida „Pataca de Galicia”/„Patata da Galicia””.

Igale pakendil peab olema ka reguleeriva asutuse väljastatud nummerdatud lisaetikett, millel on geograafilise tähise logo.

4. Geograafilise piirkonna täpne määratlus

Kaitstud geograafilise tähisega toote tootmise ja pakendamise piirkond vastab Galicia autonoomse piirkonna territooriumile.

5. Seos geograafilise piirkonnaga

Geograafilise piirkonna eripära

Kartulitaimede head kasvutingimused ja toote kõrge kvaliteet on tingitud määratletud geograafilise piirkonna soodsast kliimast ja mullastikust.

Toote geograafilise piirkonna eripära tuleneb otseselt järgmistest näitajatest, mida peetakse kartulikasvatuseks optimaalseks.

Kliima

— Sademed: sademete hulk määratletud piirkonnas on suur, 1 000 – 1 500 millimeetrit aastas ja teatud piirkondades isegi rohkem, kuid august ja september on kuivad.

— Temperatuurid: temperatuur on kartulitaime arengu ajal mahe.

Mullastik

Pinnase moodustavad savi- ja saviliivmullad, mille pH väärtus on 5–6,5.

Pinnavormid

Galicia autonoomse piirkonna territooriumil asuvad tootmispiirkonnad hõlmavad valdavalt tasandikke ja nende kõrgus merepinnast on väike või keskmine, mis tagab kartulitaime jaoks ideaalsed kasvutingimused.

Toote eripära

Omadused, mis eristavad toodet muudest tootmispiirkondadest pärinevatest kartulitest, on järgmised:

— sordid „Kennebec” ja „Agria” kohanevad hästi Galicia pinnasega, andes õhukese ja sileda koorega mugulaid, mille silmad on väga pindmised ja sisu väga valge „Kennebeci” puhul ja kollane „Agria” puhul. Sordi „Fina de Carballo” näol on tegemist kohaliku sordiga, mis on seetõttu looduskeskkonnaga hästi kohanenud, see sort annab õhukese koorega mugulaid, selle silmad on sügavad ja mugulate sisu valge.

— Kvaliteediomadused: KGTga hõlmatav kartul on kergelt jahune, üsna tihke sisuga, vähe või keskmiselt lagunev ja katsumisel tihke. Tänu nimetatud omadustele sobib ta suurepäraselt mis tahes toidu valmistamiseks ja eristub muudest toodetest oma kõrge kuivainesisalduse ning värvi-, lõhna- ja maitseomaduste poolest toiduvalmistamisel.

— Analüütilised omadused: üle 18 % kuivainet ja alla 0,4 % redutseerivaid suhkruid.

Põhjuslik seos geograafilise piirkonna ja toote erilise kvaliteedi, maine või muude omaduste vahel

Asjaomases geograafilises piirkonnas valitsevad looduslikud tingimused, eelkõige suur sademetehulk ja mahe temperatuur, võimaldavad kartulitaime optimaalset kasvu ka ilma niisutamata, välja arvatud teatud piirkondades, kus kasutatakse kohtniisutamist, mis tagab mugula pideva arengu.

Kuiv hooaeg augustis ja septembris, mil mulla niiskustase langeb, tähendab, et kartulite veesisaldus väheneb just enne saagikoristust ning mugulad küpsevad täielikult, moodustades tugeva ja ühtlase koore, kusjuures mõlemad tegurid (koor ja veesisalduse vähenemine) parandavad nende säilitamisomadusi ja kulinaarset kvaliteeti.

Tootmispiirkondades on peamiselt savi- ja saviliivmullad, mille pH on 5–6,5. Nimetatud mullatüübid on kõnealuse põllukultuuri jaoks ideaalsed, sest need on õhurikkad ja vähendavad seega selliste haiguste nagu Pectobacterium spp. (märgmädanik) või Rhizoctonia solani (tõusmepõletik) esinemissagedust. Sellise struktuuriga mullas kasvab mugulatel õhuke ühtlane koor ning see võimaldab koristada mugulad puhtana (pesta ei ole vaja). Kergelt happeline pH ei lase välja kujuneda teatavatel haigustel, nt kärntõvel (Streptomyces spp.).

Seoses inimteguritega on traditsiooniliste agrotehniliste võtete hulgas oluline koht mulla rohkel väetamisel (ligikaudu 25–30 tonni hektari kohta), mille tulemusena on eespool kirjeldatud tingimustes kasvatatud saagi kulinaarne kvaliteet märgatavalt kõrgem.

Viide tootespetsifikaadi avaldamisele

(viitemääruse artikli 6 lõike 1 teine lõik)

http://mediorural.xunta.gal/fileadmin/arquivos/alimentacion/produtos_calidade/2018/P_Condiciones_Patata_de_Galicia__mayo_2018.pdf

(1) ELT L 343, 14.12.2012, lk 1.